***Монгол Улсын Их Хурлын 2010 оны хаврын ээлжит чуулганы Хууль зүйн байнгын хорооны 2010 оны 6 дугаар сарын 23-ны өдөр /Лхагва гариг/-ийн хуралдаан 14 цаг 50 минутад Төрийн ордны “В” танхимд эхлэв.***

Байнгын хорооны дарга, УИХ-ын гишүүн Б.Бат-Эрдэнэ ирц, хэлэлцэх асуудлын дарааллыг танилцуулж, хуралдааныг даргалав.

Хэлэлцэх асуудлын талаар УИХ-ын гишүүн Х.Тэмүүжингийн асуусан асуултад Байнгын хорооны дарга, УИХ-ын гишүүн Б.Бат-Эрдэнэ хариулж, тайлбар хийв.

 ***Хуралдаанд ирвэл зохих 20 гишүүнээс 15 гишүүн ирж, 75.0 хувийн ирцтэй байв.***

 ***Чөлөөтэй:*** *Ц.Мөнх-Оргил, Д.Тэрбишдагва, Д.Одбаяр.*

***Өвчтэй:*** *С.Баяр.*

***Тасалсан:*** *С.Эрдэнэ.*

***Нэг. Гадаадын иргэний эрх зүйн байдлын тухай хуулийн шинэчилсэн найруулгын төсөл, Гадаадын иргэний эрх зүйн байдлын тухай хуулийг хүчингүй болсонд тооцох тухай, Монгол Улсын Засгийн газрын тухай хуульд нэмэлт оруулах тухай, Захиргааны хариуцлагын тухай хуульд өөрчлөлт оруулах тухай хуулийн төслүүд /хэлэлцэх эсэх/***

Хэлэлцэх асуудалтай холбогдуулан Хууль зүй, дотоод хэргийн сайд Ц.Нямдорж, мөн яамны Төрийн нарийн бичгийн дарга Г.Баясгалан, Гадаадын иргэн, харьяатын асуудал эрхлэх газрын дарга Д.Мөрөн, мөн газрын Бодлого зохицуулалт, үнэлгээний хэлтсийн дарга Л.Батсүх, УИХ-ын Хууль зүйн байнгын хорооны зөвлөх С.Энхбаяр, референт Г.Нямдэлгэр, Б.Хонгорзул нарын бүрэлдэхүүнтэй ажлын хэсэг байлцав.

Хуулийн төслийн талаарх төсөл санаачлагчийн илтгэлийг Хууль зүй, дотоод хэргийн сайд Ц.Нямдорж танилцуулав.

Танилцуулгатай холбогдуулан УИХ-ын гишүүн Ж.Сүхбаатарын асуусан асуултад Хууль зүй, дотоод хэргийн сайд Ц.Нямдорж, ажлын хэсгээс Д.Мөрөн нар хариулж, тайлбар хийв.

УИХ-ын гишүүн Б.Чойжилсүрэн, Х.Тэмүүжин, Д.Лүндээжанцан, Р.Гончигдорж нар санал хэлэв.

**Б.Бат-Эрдэнэ:** Гадаадын иргэний эрх зүйн байдлын тухай хуулийн шинэчилсэн найруулгын төсөл, Гадаадын иргэний эрх зүйн байдлын тухай хуулийг хүчингүй болсонд тооцох тухай, Монгол Улсын Засгийн газрын тухай хуульд нэмэлт оруулах тухай, Захиргааны хариуцлагын тухай хуульд өөрчлөлт оруулах тухай хуулийн төслүүдийг хэлэлцье гэсэн саналыг дэмжиж байгаа гишүүд гараа өргөнө үү.

Зөвшөөрсөн: 12

Татгалзсан: 0

Бүгд: 12

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Б.Чойжилсүрэн УИХ-ын чуулганы нэгдсэн хуралдаанд танилцуулахаар тогтов.

***Хуралдаан 15 цаг 35 минутад өндөрлөв.***

**Тэмдэглэлтэй танилцсан:**

ХУУЛЬ ЗҮЙН БАЙНГЫН

ХОРООНЫ ДАРГА Б.БАТ-ЭРДЭНЭ

 **Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨГЧ Б.НАРАНТУЯА

**МОНГОЛ УЛСЫН ИХ ХУРЛЫН 2010 ОНЫ ХАВРЫН**

**ЭЭЛЖИТ ЧУУЛГАНЫ ХУУЛЬ ЗҮЙН БАЙНГЫН ХОРООНЫ 2010**

**ОНЫ 6 ДУГААР САРЫН 23-НЫ ӨДӨР /ЛХАГВА ГАРИГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 ***Хуралдаан 14 цаг 50 минутад эхлэв.***

**Б.Бат-Эрдэнэ**: Гишүүдийн энэ өдрийн амгаланг айлтгая. Байнгын хорооны гишүүдийн ирц бүрдсэн тул Хууль зүйн байнгын хорооны 2010 оны 6 сарын 23-ны өдрийн хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя. Гадаадын иргэний эрх зүйн байдлын тухай хуулийн шинэчилсэн найруулгын төсөл, Гадаадын иргэний эрх зүйн байдлын тухай хуулийг хүчингүй болсонд тооцох тухай, Монгол Улсын Засгийн газрын тухай хуульд нэмэлт оруулах тухай, Захиргааны хариуцлагын тухай хуульд өөрчлөлт оруулах тухай хуулийн төслүүд, хэлэлцэх эсэх байгаа. Өөр хэлэлцэж байгаа асуудалтай холбогдуулан саналтай гишүүд байна уу? Х.Тэмүүжин гишүүн

**Х.Тэмүүжин**: Дарга аа, нөгөө Хүний эрхийн үндэсний комиссын даргын асуудал юу болсон бол?

**Б.Бат-Эрдэнэ**: Хүний эрхийн комиссын даргын асуудал Хүний эрхийн комиссын гишүүн гарах өргөдлөө өгсөн байгаа. Тэгээд орны хүнийг судалж, Байнгын хорооноос санал болгох ёстой. Даргын асуудлыг бол даргыг нь хуулиараа Их Хурлын дарга санал болгох ёстой. Орны гишүүнийг бол яг өнөөдрийн Байнгын хороон дээр төлөвлөж чадаагүй. Судалж байна. үзэж байна. Хэдэн хүмүүс нэр дэвшүүлж байгаа, тэгээд би нэг санал оруулъя даа. Баярлалаа.

Хэлэлцэх асуудлаар өөр саналтай гишүүн байхгүй учраас хэлэлцэх асуудлаа батлах уу? Баталъя.

Гадаадын иргэний эрх зүйн байдлын тухай хуулийн шинэчилсэн найруулгын төсөл, Гадаадын иргэний эрх зүйн байдлын тухай хуулийг хүчингүй болсонд тооцох тухай Монгол Улсын Засгийн газрын тухай хуульд нэмэлт оруулах тухай, Захиргааны хариуцлагын тухай хуульд өөрчлөлт оруулах тухай хуулийн төслүүдийн хэлэлцэх эсэхийг хийе. Төсөл санаачлагчийн илтгэлийг Хууль зүй, дотоод хэргийн сайд Ц.Нямдорж танилцуулна.

**Ц.Нямдорж**: Байнгын хорооны гишүүдийн өдрийн амгаланг айлтгаж байна. 1993 онд одоогийн мөрдөгдөж байгаа хууль батлагдаж, тэрнээс хойш 6 удаагийн нэмэлт, өөрчлөлт орж, энэ хугацаанд гадаадын иргэдийн эрх зүйн байдалтай холбогдолтой асуудлууд шинээр гарч ирэх болсон. Нэг талаас.

Нөгөө талаас одоо мөрдөж байгаа хуулийн заалтыг боловсронгуй болгож, хариуцлагыг тодорхой болгох үүднээс хуулийн шинэчилсэн найруулгын төслийг Засгийн газрын хуралдаанд оруулж дэмжүүлсний үндсэн дээр УИХ-д энэ төслийг танилцуулж байна. Ерөнхийдөө жилээс жилд Монгол Улсын хилээр зорчиж байгаа гадаадын иргэдийн тоо нэмэгдэж байгаа. 05 онд 68 мянган хүн нэвтэрч байсан бол 09 онд 93 мянган хүн болж, 30 мянгаар нэмэгдсэн жишээтэй байна. Бас Монгол Улсад суугаа гадаадын иргэдийн тоо 05 онд 18 мянга байсан бол 09 онд 24 мянга болж, нийт дүнгээрээ 6000-аар нэмэгдсэн ийм ерөнхий тоо гарч байна. Албадан гаргагдаж байгаа хүмүүсийн тоо жилээс жилд бас нэмэгдэж байна. 07 онд 1436, 08 онд 2269, 09 онд 2575 гадаадын иргэнийг холбогдох шийдвэрээр албадан гаргасан ийм дүн байна. Энэ бүх өөрчлөлтүүд нөхцөл байдлыг харгалзан үзэж хуулийн төслийг боловсруулсан. Одоо мөрдөж байгаа хуулийн 50-иас дээш хувьд ямар нэгэн хөдөлгөөн хийгдэж байгаа учраас шинэчилсэн найруулгын төслийг оруулах нь зүйтэй гэж Засгийн газар дээр үзсэн.

Нийт 8 орчим төрлийн шинэлэг зохицуулалтууд хийгдсэн. Энийг хуулийн төслийн танилцуулгад дурдсан байгаа учраас би давхардуулан нэмэлт давтан унших шаардлагагүй гэж бодож байна. Байнгын хорооны гишүүд асуулт асуувал хариулах байдлаар уг асуудлыг тодорхойлъё гэсэн саналтай байна.

Анхаарал тавьсанд баярлалаа. Хуулийг төслийг хэлэлцэн шийдвэрлэж өгөхийг хүсье.

**Б.Бат-Эрдэнэ**: Баярлалаа. Хэлэлцэж байгаа асуудалтай холбогдуулан ажлын хэсэгт Хууль зүй, дотоод хэргийн яамны Төрийн нарийн бичгийн дарга Баясгалан, Гадаадын иргэн, харьяатын асуудал эрхлэх газрын дарга Мөрөн, мөн газрын Бодлого зохицуулалт, үнэлгээний хэлтсийн дарга Батсүх гэсэн хүмүүс ирсэн байгаа.

Төсөл санаачлагчийн илтгэлтэй холбогдуулан асуулт асуух гишүүд нэрээ өгнө үү. Ж.Сүхбаатар гишүүн

**Ж.Сүхбаатар**: Гишүүддээ өдрийн мэнд хүргэе. Би эндээс анхаарал татаж байгаа нь бол Захиргааны хяналтын буюу одоо бидний ярьж хэвшээд байгаа мэргэжлийн хяналтын үйл ажиллагаа, Улсын мэргэжлийн хяналтын газар гэж байж байгаа. Тэгээд энэ дээр манай Гадаадын иргэн, харьяатын асуудал эрхлэх энэ албаны нөхөд маань энэ өнгөрсөн хугацаанд захиргааны хяналтыг хэрэгжүүлэх чиглэлээр ямар байдлаар явж ирсэн бэ? тэгээд одоо яг энэ хуульд захиргааны хяналтыг өөрсдөө бие даан хэрэгжүүлдэг ийм улсын ерөнхий байцаагч нарын захиргааны хяналтын тогтолцоотой болох нь л дээ. Нэгдүгээрт энэ дээр тодруулж хэлэхгүй юу? Одоогийн явж байгаа процедур ямар болоод бие даагаад ингээд явуулах гэж байна вэ? Ер нь зөв байх гэж бодож байна. Гэхдээ захиргааны хяналтыг хэрэгжүүлэх тохиолдолд үүсэн гарах давуу тал бусад байгууллагатай холбогдохоор ямар байдал үүсэх вэ?

Хоёрт, энэ улсын төсвөөс нэмэлт зардал гаргах тухай асуудалд нийслэлд саатуулах байр ажиллуулахад шаардагдах хөрөнгө, хилийн боомт, орон нутгийн албан дахь 5-аас доошгүй ажиллаж байгаа ажилтанд олгох тэтгэмж, тэгээд улсын байцаагч дүрэмт хувцас, ялгах тэмдэг хэрэглэхэд шаардагдах хөрөнгө гэж байна. Яг энэ дээр хэдийн хэр зардал гарах вэ гэдэг сонин байна. Энэ жилийн төсөвт юм уу, ирэх жилийн төсөвт хэдийн хэр зардал гарах вэ гэдэг ийм зүйл тодруулж асууя.

Тэгээд нэр томъёоны хувьд жигдэлж байгаа гээд оруулж ирсэн байна л даа. Жишээ нь, харьяалалгүй хүн гэж аль ч улсын харьяат биш хүнийг хэлнэ гээд ингээд тавьж байна л даа. Тэгэхээр энэ чинь бүр гол нь аль ч улсын харьяат мөн гэдгийг нотлох тийм баримт бичиггүй этгээдийн хэлнэ шүү дээ. Тэгэхээр жишээ нь, үүний тодорхойлолт дээр паспорт гээд тодорхойлолт гаргаж ирсэн байна. Бусад хуультайгаа яаж уялдах бол? Бид нар чинь нөгөө хуучин паспорт гэдгээ иргэний үнэмлэх болгоод, энд бол гадаад улсын болон Монгол Улсын Засгийн газраас олгосон, хүлээн зөвшөөрсөн олон улсад зорчих баримт бичиг гэж байна. Тэгэхээр паспорт гэдгийг цаашид бид нар энэ хуульд хэдий ингэж хэрэглэж байгаа ч гэсэн олон улсад зорчдог баримт бичгээ паспорт гэж ингэж гадаад хэл дээр ойлгож явах юм уу гэдэг ийм энгийн асуудал байна. Яг үүнтэй уялдаад нөгөө хил хоорондын хуучин ЗХУ бол хэд хэдэн улстай гэрээтэй байж хил орчмын нутгууд дээр бол визгүйгээр хуудсаар зорчдог ийм хэлбэр байсан. Тэрийг нь ОХУ аваад явсан байгаа. Одоо манайд ч гэсэн манай Сэлэнгийн хавиар бас тэгж явж байгаа. Энэ дээр ямар нэгэн байдлаар энэ хууль батлагдан гарахад энд ямар асуудал, ямар хэмжээгээр нөлөөлөл энд бий юу, үгүй юу? Энэ асуудал дээр хууль батлагдсантай холбоотойгоор илүү сайжрах гэдэг юм уу, илүү янз бүрийн асуудал болох юм байна уу, үгүй юу?

Дараагийн асуудал нь бол энд нэг ийм юм байна. Бас нөгөө Хууль зүйн яамтай яриад байдаг. бусад яамдыг орж ирэхэд хэлээд байдаг нэг асуудал байгаа. Уг нь 3 дугаар бүлэг дээр байгаа 9 дүгээр зүйл байна. Дараах байгууллага, албан тушаалтан дор дурдсан бүрэн эрхийг эдэлнэ гээд тэгээд энэ дээр гадаад харилцааны асуудал эрхэлсэн төрийн захиргааны төв байгууллага, хууль зүйн асуудал эрхэлсэн Засгийн газрын гишүүнтэй зөвшилцсөнөөр гадаад улсад суугаа Монгол Улсын дипломат төлөөлөгчийн болон Консулын газарт хууль зүйн атташег томилох, чөлөөлөх гээд тавьсан байгаа байхгүй юу. Яам гэхээрээ яамны Төрийн нарийн бичгийн дарга уу, яамны газрын даргатай Хууль зүйн сайд зөвшилцөх юм уу гээд тодорхойгүй болж байгаа. Тэгэхээр энэ гадаад харилцааны асуудал эрхэлсэн төрийн захиргааны төв байгууллага гэдэгтээ хэнийг ойлгоод байгаа юм бэ? Сайд бол төрийн захиргааны төв байгууллага биш шүү дээ. Тэгэхээр яамны газрын даргатай зөвшилцөх гээд байгаа юм уу? Яамны Төрийн нарийн бичгийн даргатай зөвшилцөх гээд байгаа юм уу? Энэ нь бас тодорхойгүй харагдаж байна. Харин энэ дээр нэг тодруулсан 9.5 дээр гадаад иргэний асуудал эрхэлсэн төрийн захиргааны байгууллагын дарга гээд маш точный зааж өгсөн байгаа. Энэ бол би зөв байх гэж бодож байна. Яг үүнтэй уялдаад нэг ийм асуудал байна. Жишээ нь, нийслэл дээр ингээд харж байхад зарим хороолол байшингууд одоо гадаадын иргэд тэр чигээрээ амьдардаг ийм хэлбэр рүү орсон. Сая Нийслэлийн эрх зүйн байдлын тухай хуулийн хүрээнд ч гэсэн хороодын Засаг дарга нартай уулзаж байхад энэ гадаадын иргэдийн бүртгэлийн асуудал дээр бас тодорхой бүртгэл хөтөлнө гээд ийм үүрэг хүлээсэн байдаг. одоо энэ дээр яг тэгж заасан байна л даа. Сум, хорооны Засаг дарга бол гадаадын иргэний оршин суугаа газрын талаар тодорхойлолт гаргана гээд заасан байгаа. Тэгэхээр энэ энд яаж нөлөөлж үйлчлэх вэ? Одоо энэ чинь бүхэл бүтэн байраараа танд амьдраад суудаг, тэгээд тэр нь нэг дор тийм төвлөрсөн байхыг энэ хуулийн номын хувьд дэмждэг юм уу? Эсхүл заавал тарж байх ёстой юм уу? энэ бол би олон улсын байгууллагыг хэлэхгүй байна шүү дээ. Ийм асуудал байна. Энэ хэлэлцэх эсэх учраас нэг ийм зүйлүүдийг асуугаад явцын дунд ярья.

Тэгээд та бүхний сая дурьдгаар албадан гаргасан улсууд 2575 этгээдийг бид албадан гаргасан байна. 38 мянган бид виз олгож, 2009 онд. Ингээд 2009 онд 2575. Тэгэхээр албадан гаргаад бид нар ингээд хууль бусаар хөдөлмөр эрхэлж байгаа гэдэг юм уу, бусад улсуудыг ингээд албадан гаргаад явуулдаг. Гэтэл янз бүрийн байдлаар хуйвалдаж байгаад гэдэг юм уу, янз бүрийн баримт бичиг ашиглаж байгаад буцаж орж ирж ажилладаг тийм бизнесийн сүлжээ, зохион байгуулалт байгаа тухай урьд нь гардаг байсан. Энийг Мөрөн дарга ч гэсэн урьд нь илтгэж байсан. тэгэхээр одоо энэ байдал ямар байна вэ? Энийг таслан зогсоох асуудал чухал л даа. Бид нар одоо Оюутолгой, Таван толгой гээд гол гол асуудлууд дээр нэлээн олон гадаадын ажилчдыг бас тодорхой, олон мянган гадаадын ажилчид энэ хоёр орд газартай холбогдуулан орж ирнэ. Хөдөлмөр эрхлэлтийн асуудал, гадаадын иргэд МУ-д виз авч орж ирэх ийм асуудлууд байгаа. Тэгээд энэ визийн ангилал дээр нарийвчлаад хийсэн байна л даа. Тэгэхээр энэ чиглэлээр хяналт, хариуцлага яаж чангарч байгаа вэ? Монголоор дүүрэн гадны иргэд холхидог ийм болно. Цаад санааг нь ойлгож байна. Энэ хуулийг батлаад орон тоогоо бэхжүүлэх, байгууллагаа бэхжүүлэх асуудал бол зайлшгүй манай улсын сонор сэрэмжийг бий болгох үүднээс чухал байгааг ойлгож байгаа.

Тэгээд яг гадаадын манай иргэний харьяатын асуудал эрхэлсэн алба маань энэ тусгай албад болон бусад хууль хяналтын байгууллагатай ажиллах, энд бол уялдаа холбоо гэж яриад байгаа. Тэгээд энэ хууль дээр яг сүрхий харагдаж байгаа юм алга. Хууль зүйн хувьд болон зохион байгуулалтын хувьд бусад байгууллагуудтайгаа харилцан ажиллах ажиллагаа яаж сайжрах вэ? Орон нутгий захиргаатай, Тагнуулын байгууллагатай, тэгээд хөдөлмөр эрхлэлтийн асуудал хариуцсан төрийн байгууллагууд, тэгээд цагдаагийн байгууллага, баг, хорооны Засаг дарга эд нар гээд ийм асуудлууд дээр энэ нэгэнт шинэчилсэн найруулга учраас энэ асуудлууд дээр цэг тавьдаггүй юм гэхэд нэлээн том дэвшил гарах байх гэж хүлээж байгаа. Энэ талаас нь хэлж өгөөч ээ гэж хэлэх гэсэн юм.

**Б.Бат-Эрдэнэ**: Баярлалаа. Хариулъя.

**Ц.Нямдорж**: Заримыг нь манай нөхөд хариулна биз дээ. Захиргааны хяналтыг бол энэ алба угаасаа хэрэгжүүлж ирсэн. Мэргэжлийн хяналтын байгууллагыг нэг цэгийн үйлчилгээ гэдэг утгаар нь 2002, 03 оны үед олон хяналтуудыг нэгтгэхдээ энэ гадаадын иргэний хөдөлгөөний хяналтын асуудлыг оруулаагүй байгаа юм. Одоогийн энэ мэргэжлийн хяналт дандаа тийм технологийн, санхүүгийн чиглэлийн хяналтууд нэгдсэн ийм юм байгаа. Эднийх бол тийм чиглэлийн биш учраас өөрөө хэрэгжүүлээд ирсэн улсын байцаагч гэдэг юм томилоод, тэд нь бүрэн эрхээ хэрэгжүүлээд ингээд ирсэн. Энэ хууль дотор яамдаас шийддэг байсан зарим асуудлуудыг доошоо эднийх шууд өөрсдөө шийдээд улсын байцаагч нь даргад асуудлаа тавиад шат дамжлагаа цөөлөөд явах чиглэлээр, өөрөөр хэлбэл, өөрсдөө ажлаа хариуцаад, хариуцлагыг хүлээх ийм тогтолцоог нь бүрдүүлэх тал дээр зохицуулалт хийсэн.

Зардлын тооцоог та бүхэн хэлнэ биз. Гаднаас олгож байгаа олон улсын байгууллагын бичиг баримт, гадаад улсуудыг бичиг баримт гадаад паспорт гэдэг үгтэй, паспорт гэдэг нэр томъёо хэрэглээд байгаа учраас тэрийг нь байгаа нэр томъёоны хувьд эрх бүхий байгууллага, олон улсын байгууллагаас олгосон баримт бичиг гэдэг утгаар нь тайлбарласан юм байгаа. Манайх бол цэвэр дотоодынх учраас иргэний үнэмлэх гэдэг юм дотор талдаа яваад байгаа. Цагаан хуудастай холбогдолтой асуудал бараг эднийх биш дээ. Хилийнх байх аа. Тийм. Манай хилийнхэн хариулж зохион байгуулаад байгаа. Хамгийн сүүлд сая энэ Хятад, Монголын хилийн хэлэлцээр шинэчлэгдсэн, Их Хуралд өргөн мэдүүлэгдэх байх. Цаашид энэ хилийн харилцааг боловсронгуй болгох чиглэлээр энийг цэгцлэх шаардлага бий. Оросын талд олон жилийн өмнөөс энэ хилийн асуудлаа жаахан ярьж, баримт бичгээ шинэчилье гэсэн саналтайгаар олигтой явж өгөхгүй, Хятадынх их олон жил болж сая Ерөнхий сайдын айлчлалын үеэр шийдэгдэж байгаа юм. Хууль зүйн асуудал эрхэлсэн Засгийн газрын гишүүнтэй зөвшилцөж томилно гэсэн учраас тэр нь Гадаад хэргийн яамных нь сайдынхаа зөвлөлийн хурлаар оруулаад эцсийн шийдвэрийг сайд нь гаргадаг. Гишүүн гишүүнтэй тийм утгаараа 9 тоо явах юм болов уу гэж бодож байна. Энэ Гадаад яам, манайх хоёр нэлээн энэ хуулийн төсөл дээр ажил хэргийн журмаар олон ярьсан сэдэв нь яг саяынх. Тэгээд энэ гаднаас нааш ирдэг хөдөлгөөн, гадагшаа манай үрчлэгдэх гэх зэрэг шалтгаанаар явдаг хөдөлгөөн их байгаа учраас энэ иргэдтэй холбоотой асуудал хариуцсан ажилтныг гол нь Монгол хүмүүс суурьшиж байгаа улсуудад ажиллуулах замаар бүртгэл, тэгээд бүртгэлийг дагасан иргэддээ тавих анхаарлын системийг шаардлагатай гэж үзээд ийм томъёоллоор оруулж байгаа юм. Одоо ярилцаж байгаа түвшин бол би ямар нэгэн аргаар системээсээ арга чарга гаргаад тэгээд төсөв зардлынх нь асуудал гэсэн үг. Тэгээд Гадаад яам шаардлагатай гэж үзсэн зарим орнуудад ийм ажилтнууд байлгах асуудлаар ер нь урсгалд нь бүртгэлийг сайжруулъя гэдэг ийм санаа явж байгаа.

Хэмнэлтийн хувьд манай энэ бүх хилийн боомтууд орчин үеийн сүлжээгээр холбогдсон. Ноднин жил сүүлчийг нь хийсэн. 20 боомтын сүлжээ хийсэн. Одоо бол албадан гаргасан хүн бол буцаж орж ирэх бололцоо байхгүй. Буцаж ирэх юм бол шууд чагталсан тэмдэг нь гарч ирээд энэ чинь гаргасан хүн байна гэдэг мэдээлэл холбогдох техник дээр өгөгдөөд, ингээд зохицуулах бололцоотой. Зүгээр тойрч булхайцаж гаргана гэвэл тэр бол төвөгтэй. Шууд хилээр албан ёсны ордог гардаг хаалгаар ороод гарч байхад бол яг энгийн үед хяналт тавиад байх бололцоотой болсон байгаа. Энэ байгууллагын тухайд 2, 3 үг хэлэх ёстой гэж бодож байна. Анх 1993 оны хууль батлагдаж байхад цагдаагийн бүрэлдэхүүнд байж үүрэг гүйцэтгэж байсан байх аа? 2002, 03 оны үед бие даасан агентлагаас арай доогуур зэрэглэлийн байгууллага байгуулагдаад, Буянбадрах гэж хүн даргаар нь тавигдаад, тэгээд дараа нь энэ 2008 оны Засгийн газрын үед агентлагийн статустай болоод явж байгаа. Гэхдээ байх ёстой бүх юунд хүргэж бэхжүүлнэ гэвэл асар их зардал шаардагдах учраас одоогийн байдлаар аль аль талаа бодоод хүний урсгал багатай газруудад виз өгөхөөс бусад ажиллагааг нь манай хилийнхэн хийгээд явдаг, хүний урсгал байнга нааш цаашаа явдаг зайлшгүй эдний алба байж хяналтаа хэрэгжүүлж байх шаардлагатай боомтууд дээр эдний алба үүрэг гүйцэтгэх, тэгэхдээ эдний алба үүрэг гүйцэтгэх боомтуудыг жагсаалтыг Засгийн газар батлах байх аа? Орж байгаа хувилбар нь. Ийм байдлаар асуудлаа зохицуулаад явъя гэсэн ийм саналыг оруулж байгаа юм.

Ерөнхийдөө бол бэхжилтийнхээ шатанд байгаа байгууллага. Би цагдаагийн байгууллагын хуулийг оруулж байхдаа бас та бүхэнд илтгэж танилцуулж байсан. 93 оны Цагдаагийн хууль батлагдсанаас хойш, 4 оных ч байна уу, энэ байгууллагын гүйцэтгэж байсан үүрэг хэрэг дээрээ 5, 6 салж, зохицуулалтын ийм шинэ шинэ орчнууд бий болж байгаа гэдэг юм танилцуулж байсан. Үүний нэг нь Мөрөн даргын эрхэлж байгаа байгууллага гэдгийг хэлье.

Ноднин байна уу, уржнан жилийн сүүлээр байх, эднийх чинь энэ шинэ контортоо буусан. Одоо тэрнийхээ хажууд түрүүн Сүхбаатар гишүүний асуудаг тэр албадан саатуулах байр гэж юм байна. Тэрийг тэр Буянт-Ухаагийн наад талд барьсан шинэ конторынхоо дэргэд барих гэж байгаа юм. Дараа төлөгдөх нөхцөлөөр байх. Замын-Үүдэд хөдөлгөөн их байдаг учраас тэнд нэг тийм байр барих зөвшөөрлийг Их Хурал өгөөд, бас дараа төлөгдөх нөхцөлөөр энэ ажлыг зохион байгуулж байгаа гэдгийг хэлье.

Ерөнхийдөө эхний жилүүдэд 2006, 07 оныг хүртэл албадаж гаргадаг ажиллагаа бол алдаг оног 5, 10-аар тоологддог байсан. 2007 оноос хойш энэ хууль бусаар оршин суух явдал нэлээн газар авч гардаггүй явдал хавтгайраад байгаа учраас захиргааны хариуцлага хүлээлгээд албадаж гаргадаг ийм ажил нэлээн эрчимтэй явагдаж байгаа. Жилээс жилд албадан гаргагдаж байгаа хүмүүсийн тоо нэмэгдэж байгаа гэдгийг хэлье.

**Д.Мөрөн**: Хуулийн төсөлд манай улсын хяналтын байцаагч нар дүрэмт хувцастай байна гэсэн тийм заалт явж байгаа. Бид эдийн засгийн тооцоо гаргасан. Нийтдээ өнөөдрийн байдлаар хилийн боомт дээр манайх 53 хүн ажиллаж байна. 29 боомтод. Эд нар дүрэмт хувцасны нэг их айхтар олон төрлийн хувцас байхгүй ээ. Жилийн тооцоо бол 162 сая төгрөгийн тооцоо гарч байгаа. Жилд. Нийгмийн баталгааны хувьд хил дээр ажиллаж байгаа манай хил, гааль, хилийн цэрэг, мэргэжлийн хяналт гэдэг юм уу, ийм байгууллагатай харьцуулах юм бол манайх харьцангуй шинэ залуу байгууллага. Тийм учраас бэхжиж сайн амжаагүй. Ижилхэн төрлийн ижил нөхцөлд ажиллаж байгаа хүмүүс бас нийгмийн баталгаа ойролцоо авчрах чиглэлээр хуулийн төсөлд санаа оруулсан байгаа. 5 жил боомт дээр ажилласан хүнд нэг удаа тэтгэмж олгоно гэсэн. Үүний тооцоог гаргаад үзвэл 556 сая төгрөгийн тооцоо гарч байгаа. Саатуулах байрны хувьд ерөнхийдөө зарчим бол зөрчил гаргасан гадаадын иргэдийг өөрсдийнх нь зардлаар тооцоо идэж уух эд нарыг нь зохицуулдаг. Зайлшгүй тохиолдолд бас төрөөс яадаг ийм олон улсын жишиг хандлагатай байдаг. жилдээ 241 сая төгрөгийн тооцоо гарна гэсэн ийм тооцоо бид хийсэн байгаа. Тийм. Урсгал зардал.

Сая сайд хэлсэн. Нэг юм нэмээд хэлэхэд, захиргааны хариуцлагын юун дээр бол ялангуяа захиргааны зөрчил гаргасан иргэдийг их олон байгууллага одоогийн үйлчилж байгаа хуулиар торгох эрхтэй байгаа. Шүүгч, сумын Засаг дарга, цагдаагийн байгууллага, манай улсын хяналтын улсын байцаагч гэх мэт. Эд нар хуулийн нэг зарчим алдагдах гээд байгаа л даа. Нэг зөрчил дээр хоёр удаа торгох асуудал гэдэг юм уу, тийм юмнууд нэлээн гарах гээд байгаа. Хоорондоо мэдээллийн сүлжээ бас тийм сайн байдаггүй. Тэгэхээр энийг үндсэндээ нэгтгэх асуудлыг ярьж байгаа юм. Гэхдээ мэргэжлийн хяналтыг газрын хөдөлмөрийн байцаагч бол хөдөлмөрийн аюулгүй байдлын чиглэлээрээ торгуулийнхаа арга хэмжээ эд нарыг хийнэ. Хууль ёсоор хөдөлмөр эрхэлсэн асуудал дээр манай байгууллага торгох ийм л зарчим явж байгаа юм.

Хил орчим үнэмлэхний хувьд бол ОХУ-тай хиллэж байгаа 29 боомт, сая 14 нь хаагдсан. БНХАУ-тай бол 13 боомт байгаа. Засгийн газар хоорондын хэлэлцээрээр хил орчмын үнэмлэхээр тухайн улсын их орчимд орчин сууж байгаа иргэд зорчдог ийм журамтай. Энийг л барьж байгаа. Ерөнхийдөө бол зарим байдлаар нутгийн гүнээс хил орчмын үнэмлэхийг аваад орж ирэх тохиолдол байдаг. энийг бол бид нар илрүүлэх бололцоотой байдаг.

**Ж.Сүхбаатар**: Та нар одоо хяналт тавих уу?

**Д.Мөрөн**: Тавина. Тавьж байгаа. Ерөнхийдөө энэ хил орчмын үнэмлэхээр биш, ерөнхийдөө ялангуяа энэ нүүрсний чиглэлийн Таван толгой, Өмнөговьтой холбоотой юу гэвэл жолооч нар гэхэд маш олон жолооч нүүрс зөөж байгаа. Энийг ерөнхийдөө паспортжуулсан. Паспортоор оруулж байгаа.

**Ж.Сүхбаатар**: Би нэмж нэг юм асуух гээд байгаа нь энэ албадан гаргах 2575 хүн албадан гардаг гээд сая сайд хэлж байна. Энэ албадан гарч байгаа улсууд чинь хэдэн хувь нь эргэж шүүхэдсэн бэ? Шударга бусаар албадан, яагаад гэхээр сая Тагнуулын байгууллагын тухай хуулийг хэлэлцэх явцад тагнуулын байгууллага тодорхой этгээдийг тааламжгүй этгээд гэж үзээд, тэгээд тодорхой арга хэмжээ аваад албадан гаргахад эргээд шүүхдэлцдэг, эргээд шүүхээрээ тогтоолгож орж ирдэг тийм нөхцөл байдал чинь наад зах нь зарга чирэгдэл үүсдэг, тэгээд тухайн байгууллага чинь тэр шүүх дээр бас тодорхой зардал гаргаж оролцох болдог. Нөгөө тодорхой зарим гадаадын иргэд чинь өмгөөлөгч эд нар хөлслөөд янз бүр болдог тухай дурдагдаад, одоо яг Тагнуулын байгууллагын хууль дээр өөрчлөлт оруулах асуудал яригдаж байгаа байхгүй юу. Тэгээд энэ асуудалтай яг энэ хуулийн юм ороход энэ нь тэр дээр тодорхой хэмжээгээр зохицуулалт орох, эсхүл тусдаа салаад явах шаардлагатай юу? Тэр дээр ер нь энэ ямар асуудал байгаа вэ? Яг саяын асуулт.

**Д.Мөрөн**: Монгол Улсын үндэсний аюулгүй байдалд хор хохирол учруулж болзошгүй этгээд гэдэг юм уу, тааламжгүй этгээд, тааламжгүй этгээд гэдгийг бол Гадаад харилцааны яам зарлана. Цагдаагийн байгууллагаас бас нийгмийн хэв журмыг удаа дараа зөрчдөг гадаадын иргэдийн мэдээллийг бид аваад 2 буюу түүнээс дээш нийгмийн хэв журмын зөрчил гаргах бол МУ-д тодорхой хугацаагаар орж ирэх асуудлыг хориглоё гэсэн ийм заалт орж байгаа. Албадан гаргах асуудал дээр гомдол, санал бараг гарахгүй байгаа. Шүүхэд гомдол гаргасан асуудал нь захиргааны шүүхэд нэг хүн гаргасан. Тэр нь тагнуулын байгууллагын шугамаар гаргасан хүн байгаа. Тэр дээр бол яасан. Тэгээд шүүхийн шийдвэр бол одоо хууль зүйн үндэслэлтэй гаргасан байна гэсэн шийдвэр гарсан.

**Б.Бат-Эрдэнэ**: Баярлалаа. Хуулийн төсөлтэй холбогдуулан санал хэлэх гишүүд нэрээ өгнө үү. Б.Чойжилсүрэн, Х.Тэмүүжин, Д.Лүндээжанцан, Р.Гончигдорж гишүүн. Асуулт дууссан.

**Б.Чойжилсүрэн**: МУ-д удаан хугацаагаар оршин суугч гадаадын иргэд гэхээрээ гадаадад төрсөн монгол хүний хүүхдүүд энэ ангилалд ороод байгаа юм л даа. Тэгээд энэ асуудлыг гадаадад төрсөн, гадаадын паспорттой монгол иргэддээ давхар иргэншлийн асуудлыг шийдэх бололцоо ямар байдаг юм бэ, шийдвэл яасан юм бэ гэсэн санал байгаа.

**Б.Бат-Эрдэнэ**: Х.Тэмүүжин гишүүн

**Х.Тэмүүжин**: Өргөн баригдаж байгаа хуулийн төсөл, явж байгаа бодлогыг дэмжиж байна л даа. Гэхдээ нэг зүйлийг хавчуулаад хэлэхээс өөр аргагүй байна. Тэр нь юу гэхээр ер нь төрийн байгууллага, албан хаагчид дүрэмт хувцасны сэтгэлгээнээс одоо салах хэрэгтэй. Энэ дүрэмт хувцас чинь эрх мэдлээ, албан ажлаа хэрэгжүүлэхэд юунд хэрэгтэй байгаад байгаа юм? Мэдээж хэрэг цагдаа, батлан хамгаалах чиглэлийн ажиллаж байгаа хүмүүст бол ийм хувцас шаардлагатай байгаа. Гэтэл одоо татвар, нийгмийн даатгал, одоо ингээд Гадаадын иргэн, харьяатын албад ингээд дүрэмт хувцастай болдог, ний нуугүй хэлэхэд цаад татвар төлөгчид өөрийн энийг хоёр ээлжийнхээ хувцсыг авч чадахгүй байгаа шүү дээ. Гэтэл ингээд төрийн албан хаагчдын хувцаслаад байдаг энэ сэтгэлгээнээсээ салах хэрэгтэй. Тодорхой ялгах үнэмлэх, онцлог бүхий тэмдэг байдаг юм байгаа биз. Дүрэмт хувцасны сэтгэлгээ бол арай хэтэрч байна. Тийм учраас энийгээ энэ төсөв хэцүү байгаа, хүрэлцэхгүй байгаа хүмүүсийн амьдрал бас таагүй байна шүү дээ, энэ нийгэмд, ийм байхад ингээд төр нь өөрийнхөө хүмүүсийг хувцаслаад байдаг зохимжгүй хандлагаа болих хэрэгтэй. Энийгээ зүгээр хасчих.

**Б.Бат-Эрдэнэ**: Д.Лүндээжанцан гишүүн

**Д.Лүндээжанцан**: 93 онд энэ хуулийг тухайн үед Гадаад бодлого, аюулгүй байдлын байнгын хороогоор орж батлагдсан. Тэгээд бид нэг юм шийдэх гэж оролдсон л доо. Хилийн цэрэг, харьяатын алба, цагдаагийн байгууллагатай байсан, тэгээд тагнуул, Гадаад хэргийн яам, сум, орон нутаг, тэгээд гадаадын иргэн орж ирсэн нь тодорхой, хаагуур явсан нь тодорхой, гарсан нь тодорхой байх ийм мэдээллийн сүлжээ байгуулах, ингээд бид яг байгууллагыг нь жагсааж байгаад чиг үүргүүдийг нь зоогоод ингээд өгсөн. Гэтэл яг энэ явцад нэлээн олон удаа өөрчлөлт орж, Гадаадын харьяатын асуудал эрхэлсэн алба, цаашид агентлаг болоод ингээд бэхжээд явж байна. Манай улсын гадаад харилцаа ч тэр, орж гардаг хүний тоо бол үлэмж нэмэгдсэн байгаа юм. Үнэндээ манай гадаад дипломат газруудад ажиллаж байгаа консулын ажилтнуудын ажлын ачаалал бол тоймоо алдсан гэж байгаа. Өдөрт бараг зуны цагт хэдэн мянгаар виз хүсдэг, тэрийг нь физический дийлэхэд хэцүү байдаг тухай ярьдаг. Ер нь гадаадын иргэд бид МУ-тай харилцахад ажил хэргийн шугамаар явахад виз удааширч хүндэрч байна гэсэн гомдол санал тэр талын салбарт гардаг. Орж ирсэн хүн хаачаад, яагаад гарахгүй болов оо гэдэг дээр бол иргэдийн шүүмжлэл маш их байдаг, харин ч сүүлийн жилүүдэд албадан гаргагсдын тоо нэмэгдэж байна. Энэ бол хууль, дүрэм зөрчиж байна гэхээсээ илүү манай байгууллагууд үүргээ зохих ёсоор биелүүлж албадан гаргаж байгаа юм байна. Энэ бол бас нэг талдаа сайшаалтай. Тавих шаардлагаа анхнаас нь бодитой ойлгуулж тавьж чадвал энэ зөрчил яваандаа багасаж зүгшрэх байх гэж ингэж боддог юм. Тэгэхээр энэ байгууллагуудын уялдаа холбоо, хийдэл завсар гарахгүй байхад энэ хуулийн зохицуулалт нэгд орших болов уу гэж.

Хоёрт, энэ хуулийн зохицуулалт дээр бид бүхэн 7 ангилал оруулсан. Энэ ангиллаас нь болоод заримдаа бас хийдэл гараад байдаг. зорчигч ямар хэлэх юм, түр оршин суугч, байнга оршин суугч, цагаас гээд, тийм ээ? Энэ ангиллуудын хувьд маргаан нэлээн байсан л даа. Үндсэндээ байнга оршин суугч гэдэг нь цагаач гэдэг дээрээ их ач холбогдол өгөөд байнгын оршин суугч гэдэг нь ерөөсөө тэгээд даваад гараад явдаг ийм нөхцөл байдлууд байх шиг байна. Энэ хууль бол ингээд олон түмэн ч гэсэн үндэсний аюулгүй байдлын үзэл баримтлалд нийцүүлээд үндэсний аюулгүй байдалтай холбоотой асуудал, хууль зүйтэй холбоотой асуудал. Ийм учраас энэ хуулийг хэзээ өөрчилж чангаруулж боловсронгуй болгох юм бэ гэдэг асуулт бол их гардаг л даа. Ямар ч байсан энэ шаардлагад нийцэж орж ирж байгаа байх гэж бодож байна.

Монгол Улс бол ардчилсан орон. Бүх хилээ ингээд хаагаад, төмөр хөшиг татаад байж болохгүй байх. Энэ энэ тэр дээр нь, аль аль талаас нь бодсон ийм хууль зүйн нарийн зохицуулалт хийж өгөх шаардлага байгаа юм. Боловсруулалтын талаасаа аятайхан болсон байна. Харин орж ирж байгаа хууль болгон дээр тэнд ажиллаж байгаа хүмүүсийн эрх зүйн байдал, нийгмийн баталгаа гэдэг нэг асуудал орж ирээд тэгээд энэ хууль тогтоогчдын толгойны өвчин болоод байгаа нэг асуудал байдаг. тэгээд хууль батлагдах болгонд төсөв дээр тодорхой хэмжээний мөнгө зайлшгүй гарч ирдэг нэг ийм зүйл байна. Тэгээд энэ эд нарыг аль алийг нь мэдээж тэнд ажиллаж байгаа хүмүүсийг нөлөөлөх гэж оролддог, тэнд ажиллаж байгаа хүмүүст дарамт үзүүлдэг, ийм учраас энэ бүхнээс л хараат бус байлгах гэж ажлын баталгааг нь дээшлүүлж өгөх гээд байгаа байх л даа. Би тэгж ойлгож байна. Ингээд ямар ч байсан энэ хуулийг төслийг хэлэлцэх нь зүйтэй гэсэн саналыг дэмжиж байна. Тэгээд энэ дээр бас нарийн тодорхой зүйлүүд байвал эргэж судлаад тэгээд тодорхой саналууд гарах байх гэж бодож байна. Хэлэлцэх эсэхийг дэмжиж байна.

**Б.Бат-Эрдэнэ**: Баярлалаа. Р.Гончигдорж гишүүн

**Р.Гончигдорж**: Баярлалаа. Бүтцийн зохицуулалтын харилцааны үед яг өнөөдөр 93 оны хуулиас хойш, 93 оны хууль бол 92-96 онд МУ-ын Үндсэн хуульд хуулиар зохицуулна гэсэн харилцааг бүгдийг нь зохицуулах тийм хуулийг эхний хуулийн шинэтгэлийн хүрээнд хийх ёстой гэсэн тэр хүрээнд хийсэн ажил шүү дээ. Тийм учраас тэнд бол бас өнөөдрийнх шиг гадаад харилцаа, гадаадын иргэдийн Монгол дахь оршин суух, түр орших, зорчин өнгөрөх, ялангуяа хөдөлмөр эрхлэхтэй холбогдсон, контрактын хөдөлмөр эрхлэгчид гээд энэ олон зүйлүүд нэг их ил тод мэдэгдэх хэмжээнд байгаагүй. Өнөөдөр байдал нэлээн тийм хэмжээнд хүрсэн. Тийм учраас энд бол ангиллын хувьд гадаадын иргэдийн хувьд эрх зүйн байдлын тухай асуудлаар нь бол энд хязгаарласнаас бусад эрхийг эдлэх тийм концепциор хийгдэж байна уу, эсхүл зааснаас бусад эрхийг үл итгэх гэсэн ийм концепциор хийж байна уу гэдэг асуудал бол энэ хуулийн эрх зүйн байдлын тухай хуулийн год үзэл санаа байх учиртай юм.

Яг энэ үүднээс нь аваад үзвэл Үндсэн хуулийн Арван наймдугаар зүйлийн хүний эрх, эрх чөлөөний тэр бүлгийн заасан заалт болгоныг тэр Арван наймдугаар зүйлийн хамгийн сүүлд байдаг, тийм тийм нөхцөл байдлаар гадаадын иргэн, харьяалалгүй хүний эрхийг хязгаарлаж болно гэсэн хязгаарлалт байдаг шүү дээ. Тэр хязгаарлалтын тавьж болох хүрээ, хязгааруудыг нь заасан тийм зүйлээр тодорхойлж гаргасан ийм байвал бид Гадаадын иргэний эрх зүйн байдлын тухай хууль гэдэг тэр санаандаа хүрмээр байгаа юм. Тэгээд тэрнийг нь бараг ингээд тусад нь хийгээд дараа нь Монгол дахь гадаадын иргэд зорчих, хөдөлмөрлөх, бүх журам зохицуулалтыг гаргасан, Монгол дахь гадаадын болон харьяалалгүй иргэдийн үйл ажиллагаагаа явуулах журмын тухай хууль нь бол бараг тусдаа шахуу баймаар тэгээд байгаа юм. Тэгэхээр зэрэг нэгэнт гарчиг нь Гадаадын иргэдийн эрх зүйн байдлын тухай хууль гэсэн учраас тэр чиглэл дээрээ нэлээн дэлгэрэнгүй юм ярина.

Гэхдээ энд бол би 7 дугаар зүйл дээр шүүмжлэлтэй хандаж байгаа. Гадаадын иргэний эрх зүйн онцлог дээр 7.1 бол ерөөсөө Үндсэн хуульд хийдэг байсан заалтыг хуулиар хязгаарлалт тогтоож болно гэж байгаа. Яг энийг чинь хийх хууль чинь өөрөө энэ байхгүй юу даа. Өөр хуулиар хиймээргүй байгаа юм. Өөрөөр хэлбэл, татварын асуудлыг зөвхөн Татварын тухай хуульд оруулна, өөр хуулиуд дээр татварын хөнгөлөлт, чөлөөлөлтийг оруулахгүй гэдэг шиг гадаадын иргэний эрх зүйн байдалтай холбогдсон энэ хуулиар хязгаарлаж тогтоож болно гэдэг тэр зүйл чухамхүү эндээ ормоор байгаа. Тэрнээс Үндсэн хуулийн заалтыг нь 7.1 шигээ ийм ерөнхий байдлаар тавихаар өөр ямар хуульд заах юм? Өөр олон хуулиудад заахаар зэрэг ерөнхий мониторинг хийх, ерөнхий гадаадын харьяалалгүй хүмүүсийн Монгол дахь эдгээрийн асуудал эрхэлсэн байгууллагын үйл ажиллагаагаа баримтлалууд нь бол ингээд хууль хуулиараа тал тал тийшээ задраад явна шүү дээ. Энэ 7.1-ийг тийм байдлаар хийсэн. Харин би бол энийг яг энд зааж өгөх ёстой юм гэж.

Тэгээд би түрүүний хэлсэн дээр хязгаарлагдсанаас бусдыг эдлэхээр зохицуулах боломж бидэнд байна уу, тэр бол хамгийн чухал нь байхгүй юу даа. Ерөөсөө тэр бол жинхэнэ эрх зүйт төр дэх МУ дахь гадаадын иргэний эрх зүйн байдлын тухай асуудал болж чадна. Тэгэхгүй энд бол журмууд нь зааснаас бусдыг үл эдлэх хэлбэрийн тийм зүйлүүд нь журмын хатуу зүйл рүүгээ ороод, ингээд энэ хуультай танилцсан гадаадын иргэн бол энэ хоёр концепцийн алинаар нь энэ МУ-ын эрх зүйн баримт байгаа гэдгийг харахад төвөгтэй болсон юм биш байгаа гэсэн ийм нэг зүйлийг ярьж байгаа. Уучлаарай. Би хоцорсон учраас асуултаас нь гарсангүй. Тэгээд энэ 7.3-т гадаадын иргэн монголын нутаг дэвсгэрт дараах эрхийг эдэлнэ гээд энэ заасан эрхүүд бол ерөөсөө дэлхий нийтийн иргэний эрхийн Монголтой харилцах харилцааг л хийгээд, энэ хууль бол бусад хууль тогтоомжийн дагуу Монголд нэвтэрнэ, зөвшөөрлөөр нь ажиллана, орогнол хүсэж болно, хууль тогтоомжид заасан бусад иргэнийг яаж болно гээд ингээд гаргасан. Энэ чинь нэг л. Ерөөсөө л бид нар гадаадын иргэний эрх зүйн байдал гэдгийг бол ерөөсөө нутаг дэвсгэрээ хязгаарласан тэр хэлбэр дээр нь тогтооё. Тэр иргэн гадаадад байхдаа потенциалныи Монголд ямар эрх эдлэх тухай асуудал нь тэр хүнд ерөнхийдөө падлийгүй. Дэлхийн иргэний эрхийн гэж байгаа юм шиг ийм болоод байгаа байхгүй юу. Тэгэхээр зэрэг бид нар бол хумина. Монгол Улсын нутаг дэвсгэр дээрх гадаадын иргэний эрх зүйн байдал.

Энд орсон болон орохдоо үүссэн харилцаа үүсэн тэр үеэс эхлэх эрх зүйн харилцаа гэж яахаас биш, ер нь Монголд ирээ ч үгүй, үгүй ч үгүй ч хүнд бол би бол нэг ийм эрхтэй. Монголд бол тэгэх эрхтэй гэдэг тийм абстракт эрхийн байдлыг энд хэлмээргүй бодогдоод байгаа юм. Үүгээр зохицуулагдахгүй байх. Тэгээд жишээ нь, бас одоо энэ дараах үүрэг хүлээнэ гээд. Жишээ нь, МУ-ын иргэн, МУ-ын зэвсэгт хүчин, бусад цэрэгт алба хаах үүрэг хүлээхгүй гэж байгаа. Энийг яг түрүүний хоёр концессоор. Үүрэг хүлээхгүй ээ гэвэл эрхтэй гэж үлдээж байгаа болоод байгаа байхгүй юу. Гэтэл МУ-д гадаадын иргэнийг цэргийн хүчинд алба хаахыг бид хориглоно шүү дээ. Олон улсын гэрээ, бусад тэрүүгээр хийнэ. Тэгээд энэ заалт чинь өөрөө энийг харахаар үүрэг хүлээхгүй гээд МУ-д хуулиар нь ийм үүрэг хүлээхгүй ээ гэдэг бол намайг албадахгүй юм байна, би бол сайн дураараа ийм үүргийг гүйцэтгэх ийм эрхтэй байна гэсэн нөгөө энэ концепциороо аваад үзвэл нөгөө талд нь тийм эрхийн байдал үүсэж байгаа биз дээ? Яг ингээд анхнаасаа бид нарын эрх зүйн байдлын тухай байдлаа аль концепциор хийх юм бэ гэдгээ яг нарийн тогтохгүй бол ингээд энэ заалт болгон чинь өөрөө бас эргээд бидний ёстой хязгаарлах ёстой юмнууд нь нээлттэй үлдсэн гэж ойлгогдохоор ийм юмнууд байгаа юм. Энэ дээр бас анхаараасай. Байнгын хороон дээр хэлэлцэхээр болоод ирэхээр энд анхаараасай.

Тэгээд бусад хууль дээр байдаг нэр томъёонуудыг, жишээ нь, хуульд харш шашны урсгал гэдэг нэр томъёо бол МУ-ын бусад нэр томъёогоор байхгүй шүү дээ. Хуульд харш шашны байгууллага, урсгал гэсэн энэ ер нь юу байдаг юм? Харин эсрэгээр нь хүний эрх, эрх чөлөө, амьд явах эрх, тийм үү? Энэ болгоныг өөрийнхөө журам дэглэмээрээ зөрчдөг тийм шашны урсгалын Монголд хүлээн зөвшөөрөхгүй ээ гэдэг тэр агуулгаасаа гарч ирсэн зүйлүүд гарах. Уучлаарай. Би товчхон ингээд ярьж байгаа юм. Тэгээд уг нь өнөөдрийн байдлууд нь бол Монголд байгаа иргэдийн, ялангуяа тэр байнга оршин суухаас гадна зорчих хязгаарлалтууд, үйл ажиллагаа эрхэлж байгаа бол хугацаандаа байх, чиглэсэн ажиллагаа нь байх ийм зүйлийг.

Уучлаарай, хамгийн сүүлд дашрамд хэлэхэд энэ төсвийн хөрөнгө оруулалтаар хийж байгаа үйл ажиллагаанд гадаадаас зайлшгүй авах ёстой ажилчдын тоо нь тогтоогдоод, тэгээд тоо нь тогтоогдсон зүйл дээр нөгөө паспорт үйлдлүүд нь арай л хэтэрхий удаад байх шиг тэр үүднээс өнөөдөр замын ажил одоо болтол эхлээгүй, зам дээр ажиллах улсууд нь одоо хүртэл орж ирээгүй. Ийм байх юм. Хоёр хүн нь будлиантай байна гэдгээр одоо бүхэл бүтэн орж ирэх гэж байгаа гэж байгаа 100-гаад хүн нь бүгдээрээ орж ирэхгүй болоод, тэгээд ажиллах зуны улирал чинь дуусах гээд байна. Уучлаарай. Би энийг өөрийнхөө тойрог дээрх Халзан бүргэд гээд Солонготын даваан дээр ажиллах ёстой тэр ажил өнөөдөр 100 хувь зогссон байж байгаа байхгүй юу. Өө, орж ирэх улсуудын 2 нь болохгүй болоод тэгээд виз нь гардаггүй, зөвшөөрөгддөггүй, тэгээд виз нь байхгүй, виз гарч байтал одоо бүр ийм болох гээд байна гээд. Засгийн газар аль хэдийнэ квотоо гаргасан. Засгийн газар аль хэдийнэ тоогоо гаргасан. Энийг би та бүхнийг байгаа дээр хэлж байгаа юм. Ийм зүйлүүд дээрээ бас нэлээн нэгэнт төсвийн хөрөнгө оруулалтаар төрийн зарлагаар, төртэй хийсэн контрактаар хийж байгаа ийм юман дээр зарим нэг шуурхай ажил байвал зүйтэй юм. Гэхдээ мэдээж хэрэг хянах ёстой юмаа хяналгүй яахав. Баярлалаа.

Байнгын хороон дээр хэлэлцье. Тэгээд Байнгын хороон дээр саяын байдлыг нягталж шалгаж болохоор байна уу гэдгийг ярина биз дээ.

**Б.Бат-Эрдэнэ**: Баярлалаа. Гишүүд төсөлтэй холбогдуулан асуулт асууж, хариулт авч, үгээ хэллээ. Одоо санал хураалт явуулъя.

Гадаадын иргэний эрх зүйн байдлын тухай хуулийн шинэчилсэн найруулгын төсөл, Гадаадын иргэний эрх зүйн байдлын тухай хуулийг хүчингүй болсонд тооцох тухай, Монгол Улсын Засгийн газрын тухай хуульд нэмэлт оруулах тухай, Захиргааны хариуцлагын тухай хуульд өөрчлөлт оруулах тухай хуулийн төслүүдийг чуулганы нэгдсэн хуралдаанаар хэлэлцүүлэх нь зүйтэй гэсэн томъёоллоор санал хураалт явуулъя. Дэмжиж байгаа гишүүд гараа өргөнө үү.

12-оос 12. Дэмжиж байна.

Уг төсөлд ажиллах ажлын хэсгийг байгуулах шаардлагатай байгаа. Ажлын хэсэгт саналаараа орж ажиллах гишүүд байна уу?

Нэгдсэн хуралдаанд Байнгын хорооны санал, дүгнэлтийг илтгэх гишүүн санал өгөх хүн байна уу? Б.Чойжилсүрэн гишүүн танилцуулъя.

Түүнээс гадна гишүүддээ нэг зарлах юм байгаа шүү. УИХ-ын Тамгын газраас албан тоот ирээд энэ 2010 оны намрын ээлжит чуулганаар хэлэлцүүлэх асуудлын талаарх санал авахаар Байнгын хорооны ажлын албанаас юу явуулсан байгаа. Тэрэнд саналаа маргааш багтаагаад та бүхэн өгөөрэй.

Хууль зүйн байнгын хорооны энэ өдрийн хуралдаан хаасныг мэдэгдье. Та бүхэнд баярлалаа.

Одоо үргэлжлүүлээд энэ танхимдаа Хүний эрхийн дэд хороо хуралдана. Дэд хорооны гишүүд үлдээрэй.

***Хуралдаан 15 цаг 35 минутад өндөрлөв.***

**Соронзон хальснаас буулгасан:**

Хуралдааны тэмдэглэл хөтлөгч Б.НАРАНТУЯА